kardosdrur/scandi-wiki huggingface dataset:
Tasmansk pungulv

Den tasmanske pungulv (også kendt som tasmansk tiger) (Thylacinus cynocephalus) var et stort rovdyr, der levede i Australien. På engelsk kaldes dyret den tasmanske tiger, men pungulven var hverken kat eller hund; som mange australske dyr hørte den til pungdyrene, som kænguruen og vombatten.

I tidsperioden sen Pleistocæn–tidlig Holocæn var pungulve almindelige i Australien, men da befolkningen fra nordliggende øer introducerede dingoen i Australien for omkring 5000 år siden, blev pungulven udsat for hård konkurrence, og populationen faldt. Det er usikkert, hvornår den sidste pungulv døde i Australien, men det kan have været så sent som for ca. 1000 år siden.

På Tasmanien, hvor dingoen ikke var blevet indført, overlevede pungulven helt op til vores tid. De sidste pungulve blev udryddet pga. landmænds regeringsstøttede udryddelseskampagner. I de sidste år var også samleres indhug i bestanden en væsentlig årsag til den endelige udryddelse. Den sidste vilde pungulv blev set i 1932, mens den sidste pungulv i fangenskab – Benjamin – døde i Hobart Zoo den 6. september 1936. Inden Benjamin døde, blev en kort sort-hvid filmstump af ham optaget, hvor pungulven bevæger sig frem og tilbage langs tremmerne i sit bur.

I udseende mindede pungulven om en korthåret hund med en stiv hale, der mest lignede en kængurus hale. På bagparten havde pungulven striber. De kraftige kæber kunne åbnes i en næsten 90 graders vinkel og pungen vendte bagud.

Observationer i nyere tid 
Skønt pungulven officielt er uddød, rapporteres der jævnligt om nye observationer af dyret – både på Tasmanien og i Australien. I 2005 tog en tysk turist angiveligt digitale billeder af dyret, men billedernes autenticitet er aldrig blevet verificeret.

I marts 2005 udlovede et australsk magasin (The Bulletin) en dusør på $1.250.000 for fangsten af en levende tasmansk pungulv. Deadline for udbetaling af dusøren udløb i juni 2005, men ingen krævede nogensinde dusøren udbetalt.

Kloning 
I 1999 begyndte det australske museum i Sydney et projekt inspireret af science fictionfilmen "Jurassic Park". Målet var, via genetisk materiale ekstraheret fra individer af tasmansk pungulv, der blev konserverede i begyndelsen af forrige århundrede, at genskabe nye individer af den tasmanske pungulv. De nye individer skulle skabes ved kloning og være grundlaget for en regenerering af arten og dermed genoplivningen af den tasmanske pungulv. I slutningen af 2002 havde projektet nogen succes, da det rent faktisk lykkedes at ekstrahere brugbart DNA. Men den 15. februar 2005 blev det meddelt, at projektet blev afbrudt, da test afslørede, at det ekstraherede DNA var så ødelagt af konserveringsvæsken (ethanol) som individet havde været opbevaret i, at det var umuligt at genskabe.

Se også 
Kryptozoologi

Referencer

Eksterne henvisninger 

The Thylacine Museum
Magnificent Survivor – Continued Existence of the Tasmanian Tiger 
The International Thylacine Specimen Database  [ITSD]
Taxonomicon – Thylacinus cynocephalus

Dyr fra Tasmanien
Uddøde dyr
Pungdyr
Kryptider
Plesiosaurus

Plesiosaurer, også kaldet svaneøgler, var store havlevende, kødædende krybdyr, der ikke hører til dinosaurerne, da de er euryapsider. De første former dukkede op i sen Trias. De trivedes indtil den store uddøen i slutningen af Kridttiden. Den typiske plesiosaurus havde en bred krop med en kort hale. Dyrene havde fire lemmer, der var udviklede til luffer. Mange typer af svaneøgler havde lange halse og forholdsvis små hoveder.

Ifølge computersimulationer svømmede plesiosaurer ligesom pingviner.

Som gruppe var plesiosaurerne de største havlevende dyr i deres tid, selv de mindste var omkring 2 meter lange. Deres samtidige, de delfinlignende ichthyosaurer blev dog endnu større – op til 23 meter lange. Nutidens kæmper i havet kan også matche plesiosaurerne – f.eks. bliver blåhvalen op til 30 meter lang.

Myter om plesiosaurus 
Svaneøglerne har givet anledning til mange myter. Ved flere lejligheder er mystiske beretninger om søuhyrer forsøgt forklaret ved en overlevende svaneøgleart. For eksempel spekuleres der i om det berømte søuhyre Nessie fra søen Loch Ness i Skotland kunne være et sådant levende fossil.

Klassifikation 
Orden: †Plesiosauria
 Slægt: †Opallionectes
 Underorden: †Plesiosauroidea
 Familie: †Cryptoclididae
 Familie: †Cimoliasauridae
 Familie: †Polycotylidae
 Familie: †Elasmosauridae
 Slægt: †Elasmosaurus 
 Slægt: †Muraenosaurus
 Underorden: †Pliosauroidea
 Familie: †Rhomaleosauridae
 Slægt: †Umoonasaurus
 Art: †Umoonasaurus demoscyllus
 Familie: †Pliosauridae
 Slægt: †Kronosaurus
 Art: †Kronosaurus queenslandicus
 Slægt: †Liopleurodon
 Slægt: †Macroplata
 Slægt: †Peloneustes

Kilder/referencer 

 Systema naturae 2000 (classification) – Taxon: Order †Plesiosauria

Se også 
 Palæontologi
 Kryptozoologi
 Dinosaur

Havkrybdyr
Uddøde dyr
Collective stick

Collective stick (eller blot collective) er på en helikopter en styrestang, som ændrer rotorbladenes pitch og dermed  luftstrømmen henover bladene. Piloten trækker collective stick opad eller nedad for at få helikopteren til at stige til vejrs, henholdsvis tabe højde.

Se også 
Cyclic stick

Menneske-maskine interaktion
Flyveteknik
Cyclic stick

Cyclic stick (normalt bare kaldet cyclic) er den "styrepind" der som oftest er placeret mellem benene på piloten i en helikopter. Udtrykket "cyclic" (da:cyklisk) dækker over, at rotorbladenes indfaldsvinkel mindskes i den retning "cyclic" bevæges, samtidig med, at indfaldsvinklen på de modsatrettede rotorblade forøges. Derved hælder rotor-disken i den retning "cyclic" bevæges og det er rotor-diskens hældning som får helikopteren til at bevæge sig i rotationsaksens retning. På grund af gyroskopisk præcession påvirkes et rotorblad 90 grader før effekten skal virke.

Se også
Collective stick

Menneske-maskine interaktion
Flyveteknik
WhatPulse

WhatPulse er et program der overvåger det antal tastetryk og museklik (og i en nyere version også afstanden man bevæger musen), som en person laver. Programmet er ikke spyware, da det ikke overvåger hvilke taster der bliver trykket (software der gør dette kaldes en keylogger), men i stedet måler det antallet af gange der bliver trykket på tastaturet. På denne måde, kan man se antallet af tastetryk og museklik man laver over en periode.

Referencer

Ekstern henvisning 
 WhatPulse

Systemværktøjer til Linux
Systemværktøjer til OS X
Systemværktøjer til Windows
Dennis Hopper

Dennis Hopper (født 17. maj 1936 i Dodge City, Kansas, død 29. maj 2010) var en amerikansk skuespiller.

Hopper begyndte at optræde på tv som teenager. Der har hersket forvirring om, hvornår han fik sin filmdebut, og flere steder kan man læse, at han debuterede i kultfilmen Johnny Guitar fra 1953. Ifølge et interview med Hopper fra 2008 er det dog en fejl, da han først debuterede i 1955 i Vildt blod, hvor han spillede sammen med James Dean. Hopper og Dean blev nære venner under denne film, og de spillede begge med i Giganten i 1956. Efter James Deans død overtog Dennis Hopper sin døde vens attituder og blev snart så temperamentsfuld, at hans strålende karriere var på vej til at forsvinde.

I en periode arbejdede Hopper som filminstruktør, men blev berygtet for undertiden at tage en scene om næsten 100 gange, inden han var tilfreds. Med vennerne Peter Fonda og Jack Nicholson foran kameraerne besluttede Hopper at instruere sin egen film, og med så lavt et budget som 400.000 dollars filmatiserede han i 1969 Easy Rider, en provokerende, narkoinficeret tur gennem et USA, som var delt i spørgsmålet om Vietnamkrigen. Filmen indspillede omkring $60 millioner, og Hopper var ikke længere en paria i amerikansk film. I 1971 indspillede han sin selvbiografi, American Dreamer. I de følgende år gik det igen nedad med Hoppers karriere og hans ustyrlige privatliv. I 1986 vendte Hopper tilbage i en stor rolle som den psykopatiske Frank Booth i David Lynchs mesterværk Blue Velvet. Hans rolle som en alkoholiseret assistenttræner i basketball-dramaet Hoosiers indbragte ham en Oscar-nominering.

26. marts 2010 blev det offentliggjort, at Hopper var døende af prostatakræft, og at han kun vejede 45 kg. Samme dag fik han, som nummer 2403, en stjerne på Hollywood Walk of Fame, og han var selv tilstede ved ceremonien.

Dennis Hopper døde, 74 år gammel, i sit hjem i Venice, Californien den 29. maj 2010 – klokken 8.15, lokal tid. Han var på dødslejet omgivet af familie og venner.

Filmroller

Referencer

Kilder 
 Dennis Hopper er død

Eksterne henvisninger 

 

Skuespillere fra Kansas
Snohalebjørn

Snohalebjørnen også kaldet honningbjørnen eller kinkajn (Potos flavus) er en halvbjørn og det eneste medlem i slægten potos. Den når en længde på 39-76 cm dertil en hale på 39-57 cm og vejer 1,5-4,5 kg. Den lever i et område der strækker sig fra det sydlige Mexico, gennem Mellemamerika til store dele af Sydamerika.

Mellemamerikas fauna
Sydamerikas fauna
Halvbjørne
Kakomistl

Kakomistlen (Bassariscus astutus) er en halvbjørn. Dyret lever i de amerikanske delstater Californien, Oregon, Arizona, New Mexico og Texas, samt i det nordlige Mexico. Dyret når en længde på 30-42 cm med en hale på 31-44 cm og vejer 0,8-1,5 kg.

Halvbjørne
Nordamerikas fauna
Blackouts

The Blackouts er navnet på den første gruppe, som Frank Zappa spillede i. Det var i 1956, hvor han var 16 år og gik på high school. En anden senere kendt person i Blackouts var Don Van Vliet, bedst kendt under navnet Captain Beefheart. Zappas tid i gruppen blev ikke ret langvarig, men ud over venskabet med Van Vliet fik Zappa også bekendtskabet med Euclid James "Motorhead" Sherwood med sig. Sherwood blev senere medlem af Zappas vigtigste gruppe, Mothers of Invention.

Musikgrupper fra USA
Bespin

Bespin er en planet i Star Wars universet. Den har en vigtig rolle i The Empire Strikes Back. Byen Cloud City svæver over Bespin ved hjælp af antigravitationsmidler. Der bor både mennesker og ughnaughter i Cloud City.

Selve planeten Bespin er en gasgigant og har en diameter på ca. 118.000 kilometer. Som de fleste gasgiganter har den en fast kerne af metal, efterfulgt af lag af gasser. De fleste lag er giftige, men der spænder et lag fra 150 til 180 kilometers højde som er ideelt til beboelse. Bespin har en del måner, en omdrejningstid på ca. 12 timer og en omløbstid på ca. 14 år.

Lando Calrissian, der ejede Tusindårsfalken før Han Solo administrerede Cloud City indtil det galaktiske imperium overtog byen.

Star Wars-planeter
Lando Calrissian

Lando Calrissian er en person fra Star Wars universet. Han dukker første gang op i Star Wars Episode V: Imperiet slår igen (1980) og ses også i Star Wars Episode VI: Jediridderen vender tilbage (1983). Han spilles af skuespilleren Billy Dee Williams.

Optrædender

Film

Original-trilogien 
Lando Calrissian optræder første gang i Imperiet slår igen som administrator af Cloud City, der primært bekymrer sig om at holde Imperiet ude af sine affærer. Dusørjægeren Boba Fett, der arbejder for Darth Vader, sporer Han Solo, Prinsesse Leia, Chewbacca og C-3PO i den ødelagte Tusindårsfalk til Bespin. Kort tid før Solo og besætningen når Bespin, ankommer Darth Vader og en deling af Imperiets styrker til Bespin og truer med at overtage byen. Lando bliver tvunget af Vader til at forråde sin gamle ven og overgive ham til Boba Fett. For ikke at overlade byen i hænderne på Imperiet, overgiver Lando sig, men hans samvittighed kan ikke klare det, da Vader ikke holder sit løfte og tager Leia og Chewbacca som fanger. Da Lando sætter Leia, C-3PO og Chewbacca fri, prøver Chewbacca at kvæle ham for at overgive Han til Vader og Fett, og Leia fortæller vredt, at de ikke behøver Landos hjælp til at sætte efter Fett, der flygter med Solo. I den følgende evakuering af Cloud City, hjælper han Leia, Chewbacca, C-3PO og R2-D2 med at flygte. Derpå hjælper han Leia med at redde Luke Skywalker, der gik i Vaders fælde og mistede sin højre hånd i en duel, fra undersiden af Cloud City. Derefter tilslutter han sig Oprørsalliancen og lover Leia at finde Han.

I Star Wars Episode VI: Jediridderen vender tilbage går Lando under jorden for at hjælpe Luke med at redde Han fra den kriminelle Jabba the Hutt. Under en kamp med Jabbas håndlanger, redder Han Lando fra at blive fortæret af Sarlacc; Lando hjælper derpå Han og de andre med at ødelægge Jabbas pram. Som tak for hans helteindsats bliver han udnævnt til general i Oprørsalliancen. Lando indtager pilotsædet i sit gamle skib, Tusindårsfalken, og leder angrebet mod den anden Dødsstjerne. Han hjælper Oprørerne til sejr ved at destruere Imperiets gigantiske kampstation.

Eksterne henvisninger 
 

Star Wars-personer
Antigravitation

Antigravitation er en hypotetisk fysisk kraft, der ophæver tyngdekraften. Indtil videre har ingen demonstreret, at antigravitation kan fungere. Dog er der nogle fysikere som mener det kan lade sig gøre at lave antigravitation.

Det skal bemærkes at indenfor Einsteins anerkendte generelle relativitetsteori er gravitationen ikke en kraft, men en egenskab ved rummet – eller mere eksakt rumtiden. Faktisk bliver enhver form for energi i bevægelse (f.eks. fotoner; lys) "bøjet" om enhver form for energi (fx masser)! Det skyldes netop ikke "tyngdekraften", fordi fotoner ikke har masse, men derimod fordi rummet krummer om enhver form for energi, vil lyset følge rummets krumning. Derfor skal antigravitation i generel relativitetsteori sammenhæng fortolkes som noget, der kan ophæve - eller skabe en rumtidskrumning, i modsat retning af den oprindelige rumtidskrumning. I så fald vil det hypotetiske Alcubierre-drev kunne opfattes som et "antigravitationsapparat".

Antigravitation er meget udbredt inden for science-fiction.

Se også 
 Gravitation
 Woodward-effekt

Eksterne henvisninger 
 http://www.space-mixing-theory.com/abstract2.htm (apparent weight loss in charged capacitors)
 http://groups.yahoo.com/group/electrogravityresearch (discussions on the first antigravity device ever put on the public market)

Science fiction
Gravitation
Hypoteser
Kabbala

Kabbala (hebraisk (קַבָּלָה [qabbālā] ‘tradition’, ‘overlevering’) eller kabbalisme er betegnelsen for en hemmelighedsfuld filosofisk skole i middelalderen og nyere tid, hvis lære bygger på overleveringer fra den tidligste jødedom. Kabbalisme bruges i daglig tale som synonym for den tal- og bogstavmystik, som kabbalisterne betjener sig af. Kabbala kan studeres af de vidende indenfor jødiske regler, fx rabbinere oa. Kabbala er at finde nye døre i gamle rum.

Kabbalismens hovedværker er Sepher ha Zohar og Sepher Yetzirah.

Kabbala er en disciplin, der ofte beskrives som mystik. Kabbalaen er udsprunget af forsøget på at tolke Det Gamle Testamente. I nyere tid er kabbala nok blevet brugt mindre som tal- og bogstavskombinatorik og i højere grad som en fortolkningsdisciplin inspireret af hermeneutikken. Den tidlige Kabbala blev videnskabeligt beskrevet af Gershom Sholem. Desuden har den amerikanske litterat Harold Bloom brugt kabbalistisk tankegods som inspiration til begrebet "kreativ fejllæsning".

I den chasidiske jødedom hedder det, at man ikke må læse kabbala, før man har studeret hele Torah – i hvert fald ikke før, man er fyldt 40 år.

Kilder 
Oversættelser af Zohar:
 Mathers, Samuel Lidell MacGregor: "The Quabbalah Unveiled" (London 1888)
 Matt, David C.: "The Zohar" vol. I – V (USA 2004-09)

 
Jødedom
Hebraiske ord og vendinger
Padmé Amidala

Padmé Amidala er en person i Star Wars-universet. I filmene spilles hun af Natalie Portman.

Hun er født Padmé Naberrie, men da hun i en alder af 14 bliver valgt til dronning af planeten Naboo, får hun automatisk navnet Amidala, som er det formelle navn på den royale leder af Naboo. Efter hendes regentperiode udløber, bliver hun senator på Coruscant. Hun bliver udsat for et mordforsøg i Star Wars Episode II: Klonernes angreb. Hun gifter sig med Anakin Skywalker, og sammen får de tvillingerne Luke og Leia (Organa).

Eksterne henvisninger 

 Padmé Amidala på den officielle Star Wars-encyklopædi
 Padmé Amidala på Star Wars-wikien Wookieepedia

Star Wars-personer
Vallø Kommune

Vallø Kommune i Roskilde Amt blev dannet ved kommunalreformen i 1970. Ved strukturreformen i 2007 blev den lagt sammen med Stevns Kommune.

Tidligere kommuner 
Vallø Kommune blev dannet i 1962 ved frivillig sammenlægning af 4 sognekommuner:

Ved selve kommunalreformen blev Vallø Kommune flyttet fra Præstø Amt til Roskilde Amt og lagt sammen med endnu en sognekommune:

Sogne 
Vallø Kommune bestod af følgende sogne fra Bjæverskov Herred og Stevns Herred, som begge hørte til Præstø Amt:
 Endeslev Sogn (Bjæverskov Herred)
 Himlingøje Sogn (Bjæverskov Herred)
 Hårlev Sogn (Bjæverskov Herred)
 Tårnby Sogn (Bjæverskov Herred)
 Strøby Sogn (Stevns Herred)
 Valløby Sogn (Bjæverskov Herred)
 Varpelev Sogn (Stevns Herred)
 Vråby Sogn (Bjæverskov Herred)

Borgmestre

Noter

Litteratur 
 Jytte Sørensen: Vallø Kommune - Glimt fra 1970-1995, Vallø Lokalhistoriske Arkiv
 Finn Seehusen: Vallø Kommune - Set og sket 1995-2007, Vallø Lokalhistoriske Arkiv

Kommuner i Danmark (1970-2006)
Stevns Kommune
Lyssværd

Et lyssværd er et våben der findes i Star Wars-universet. Det anvendes typisk af jedier – gode som onde. Alle padawans (lærlinge) får som regel et lyssværd på deres første dag, og ved slutningen af deres jedi-uddannelse skal de være i stand til at bygge deres eget sværd, som en prøve på deres evner indenfor Kraften. Lyssværdets energikilde er nogle specielle (fiktive) krystaller, og det er nødvendigt at kunne mærke Kraften i krystallerne for at kunne orientere dem rigtigt.

Man kan sige at jedier er bundet til deres sværd. Et vers om jedierne og deres sværd lyder på engelsk:

"The crystal is the heart of the blade.The heart is the crystal of the Jedi.
The Jedi is the crystal of the Force.The Force is the blade of the Heartbreaker.
All are intertwined:The crystal, The blade, The Jedi.
You are one."

Dette er bl.a. udtalt i Clone Wars i jediernes hemmelige tempel.

 Typer og farver 
Lyssværd er grundlæggende ens, men kan variere i farve og i design af grebet. Enkelte sværd har to klinger, og figuren Kylo Ren fra filmene Star Wars: The Force Awakens og Star Wars: The Last Jedi har et lyssværd med to små klinger vinkelret på hovedklingen, mens figuren Grev Dooku fra filmen Star Wars 2 og 3 bruger et lyssværd med buet greb. Udover det er der nogle jedier der kombinerer to enkeltbladede lyssværd, så de har ét i hver hånd. I de første Star Wars-historier er jediernes sværd som regel blå eller grønne lyssværd, i de senere historier er farverne udvidede til også at inkludere gul, lilla og hvid. Sith-fyrsterne bruger som regel et rødt. I nogle computerspil, som f.eks. Jedi Academy findes der også orange og gule lyssværd. I star wars rise of the skywalker ser man Ray tage et lysværd op til slut der er orange. I baggrundshistorierne om Star Wars og i tv-serien The Clone Wars er et sort lyssværd også nævnt, som et specielt og meget gammelt sværd fra Sith-ordenens storhedstid.

Der er dermed ikke nogen konsekvent sammenhæng mellem farver og figurer i Star Wars-universet. I filmen Sith-fyrsternes hævn'' har jediridderen Mace Windu (spillet af skuespilleren Samuel L. Jackson) et lilla lyssværd, af den simple årsag at det er Jacksons yndlingsfarve.

Konstruktion 
Til forskel fra almindelige sværd, og de specielle vibrosværd der også stammer fra Star Wars-universet, har lyssværd ikke nogen fast klinge. Klingen består i stedet for af plasma, der bliver dannet af krystaller i lyssværdets skæfte, og derefter stabiliseret til en egentlig sværdklinge. Placeringen af disse krystaller er kritisk for lyssværdets funktion, og jediridderen skal igennem kraften kunne mærke den korrekte udformning før sværdet aktiveres - ellers kan der indtræffe en eksplosion.
På grund af at klingen således ikke har nogen vægt (men dog har en vis inerti), og fordi den er i stand til at skære igennem stort set alting (undtagen andre lyssværd, visse kraftfelter og enkelte materialer), er det meget let for en utrænet person at komme til at skade sig selv. Dette gælder især for personer der ikke er specielt stærke i Kraften.

Lysklingerne gør det muligt for en jedi at kan parere skud affyret fra en blaster.

Star Wars-våben
Sith

Sith er i Star Wars oprindeligt en orden som ca. 7.000 år før filmene foregår blev gjort til slaver af en gruppe, bestående af krigeriske præster, der fulgte Kraftens Mørke Side og derfor blev forvist fra Jedi-Ordenen. Disse præster grundlagde dermed Sith-Imperiet. Sith fungerer derfor egentlig som den onde del af Jedierne. Navngivningen inden for denne orden er ofte "Darth" efterfulgt af et navn. Således kender vi til bl.a.:

 Darth Vader - lærling under Darth Sidious
 Darth Maul - lærling under Darth Sidious
 Darth Tyranus - lærling under Darth Sidious
 Darth Sidious - lærling af Darth Plagueis, senere mester
 Darth Plagueis - lærling af Darth Tenebrous, senere mester
 Darth Tenebrous

Sith-Ordenen blev dannet umiddelbart efter et tabt slag mod den gode side af Jedierne. De holdt sig efterfølgende skjulte i mange tusinde år.
På det tidspunkt hvor filmene starter har der i godt 1.000 år eksisteret "reglen om to", dvs. at der til enhver tid kun må findes to Sith-Fyrster: en mester og en lærling. Reglen blev indført af Sith-Fyrsten Darth Bane, fordi Sith-Imperiet længe havde været plaget af intern uro.
Samtidig har Sith-Ordenen på dette tidspunkt været borte fra galaksens centrum så længe at den er glemt af alle andre end Jedi-Ordenens øverste råd. Reglen om to har en skummel bagside som holdes skjult for lærlingen. Reglen byder ganske rigtigt mesteren at holde sig på toppen, og lærlingen at overgå mesteren. Skulle lærlingen have held til at dræbe mesteren vil mesterens ånd, og alle dem som som går forud tilbage til Darth Bane, besætte lærlingens krop. Derfor har Darth Sidious en for udefrakommende bizar opfordring til Anakin, Luke og Rey om at slå ham ihjel.

Eksterne henvisninger 

Star Wars
Johannes Lebech

Niels Johannes Lebech (født 12. september 1948 i Skive, opvokset i Stoholm i Fjends) er cand. mag., lektor, tidligere kirkeminister og tidligere medlem af Europa-Parlamentet for det Radikale Venstre.

Baggrund 
Johannes Lebech er søn af skoleinspektør Kristen Lebech og hustru Edith Lebech (født Nielsen). Lebech er student fra Viborg Katedralskole 1967, cand. mag. i dansk og historie fra Aarhus Universitet 1975. Han har læst europastudier ved Jysk Åbent Universitet 1994-1996.

Han var sektionsleder i civilforsvaret 1967-69, undervisningsassistent ved Aarhus Universitet 1973-1975, underviser ved Holstebro Handelsskole 1975-1978 og lektor på Holstebro Gymnasium og HF fra 1978 til 2013.

Lebech har skrevet Moderne Europæisk Nationalisme, 1996 ().

Politisk karriere 
Lebech har været medlem af Det Radikale Venstre siden 1980 og har haft en række positioner i partiet som kredsformand 1982-1985, amtssekretær 1985-1992 og landsformand 1997-2000. Lebech har desuden været medlem af bestyrelsen for Danmarks Radio i 2000 og statsrevisor fra 2002-2007.

Lebech var kirkeminister i ministeriet Nyrup Rasmussen 2000-2001.

Lebech var medlem af Europaparlamentet fra den 29. november 2007 til 13. juli 2009 og vicepræsident i det europæiske liberale parti ELDR fra 2002 til 2008.

Referencer

Arkiverede gamle biografier 
 Lebech, Johannes. Folketinget. Modtaget 27. oktober 2014.
 Statsrevisor Johannes Lebech. Folketinget. Modtaget 27. oktober 2014.

Eksterne henvisninger 
 Johannes Lebechs hjemmeside 

Kirkeministre fra Danmark
Danske ministre fra Det Radikale Venstre
Medlemmer af Europa-Parlamentet fra Danmark 2004-2009
Gymnasielærere fra Danmark
Personer fra Skive
Personer i Kraks Blå Bog
Statsrevisorer fra Danmark
Ansatte i Civilforsvaret
Alumni fra Aarhus Universitet